মেঘালয়ৰ আমপাতি সমষ্টিত এখন নিৰ্বাচনী প্ৰচাৰ সভাত ভাগ লৈ অসমৰ বিধায়ক তথা বিৰোধী দলপতি দেৱব্ৰত শইকীয়া বিজেপিৰ প্ৰতি আক্ৰমণাত্মক হৈ পৰে। ১৭ ফেব্ৰুৱাৰিত নিৰ্বাচনী সমাৱেশত উপস্থিত ৰাইজক সম্বুধি তেওঁ কয় যে ২০১৪ লোকসভা নিৰ্বাচনৰ সময়ত মোদীয়ে প্ৰতি বছৰে ২ কোটিকৈ লোকক চাকৰি দিয়াৰ প্ৰতিশ্ৰুতি দিছিল। কিন্তু সেইটো কৰা বাদেই, বৰং জি এছ টি আৰু বিমুদ্ৰাকৰণৰ জৰিয়তে তেওঁ প্ৰায় ১ কোটি লোকৰ চাকৰি কাঢ়ি ল'লে। জি এছ টিয়ে বহু উদ্যোগৰ ওপৰত অতিৰিক্ত বোজা দিয়াৰ ফলত বহু কোম্পানীয়ে তেওঁলোকৰ ব্যৱসায় বন্ধ কৰি দিব লগীয়া হ'ল।
আনহাতে তেওঁ বিজেপিক পুনৰ নামকৰণ আৰু ৰাজহুৱা ধনেৰে বিজ্ঞাপন দিয়াতহে পাকৈত বুলি কটাক্ষ কৰে। মোদীয়ে কংগ্ৰেছৰ দিনৰ ২৮খন ভাল ভাল আঁচনিক পুনৰ নামকৰণ কৰি নিজৰ দৰে প্ৰচাৰ কৰি বাহ বাহ লৈছে বুলি তেওঁ অভিযোগ কৰে।
উল্লেখযোগ্য যে নিৰ্বাচনী প্ৰচাৰে ভৰপক লোৱা মেঘালয়ত অসমৰ বিধায়কজনে প্ৰচাৰ চলোৱা আমপাতি বিধানসভা সমষ্টিত কংগ্ৰেছ দলৰ প্ৰাৰ্থী হ'ল বৰ্তমান মেঘালয়ৰ মুখ্য মন্ত্ৰী মুকুল চাংমা। সমষ্টিটোৰ প্ৰায় আধা সংখ্যক ভোটাৰ কোচ আৰু হাজং সম্প্ৰদায়ৰ। দেৱব্ৰত শইকীয়াই অসমীয়াত ভাষণ দিয়া বুলি জানিব পৰা গৈছে। তেওঁ মুকুল চাংমাক সমষ্টিটোৰ পৰা জিকাই পঠাবলৈ ভোটাৰসকলক আহ্বান জনায়।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
